CELEX: 32011D0089
Language: el
Date: 2011-02-08 00:00:00
Title: 2011/89/ΕΕ: Απόφαση της Επιτροπής, της 8ης Φεβρουαρίου 2011 , σχετικά με τη χορήγηση χρηματοοικονομικής συνδρομής από την Ένωση στις Κάτω Χώρες για τις μελέτες του πυρετού Q [κοινοποιηθείσα υπό τον αριθμό Ε(2011) 554]

9.2.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 34/72
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 8ης Φεβρουαρίου 2011
   σχετικά με τη χορήγηση χρηματοοικονομικής συνδρομής από την Ένωση στις Κάτω Χώρες για τις μελέτες του πυρετού Q
   [κοινοποιηθείσα υπό τον αριθμό Ε(2011) 554]
   (Το κείμενο στην ολλανδική γλώσσα είναι το μόνο αυθεντικό)
   (2011/89/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση 2009/470/ΕΚ του Συμβουλίου, της 25ης Μαΐου 2009, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 23,
   Έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2) (εφεξής καλούμενος «δημοσιονομικός κανονισμός»), και ιδίως το άρθρο 75,
   Έχοντας υπόψη τον κανονισμό (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (ΕΚ, Ευρατόμ) αριθ. 1605/2002 του Συμβουλίου για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (3) (εφεξής καλούμενος «κανόνες εφαρμογής»), και ιδίως το άρθρο 90,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 75 του δημοσιονομικού κανονισμού και το άρθρο 90 παράγραφος 1 των κανόνων εφαρμογής, της ανάληψης δαπάνης από τον προϋπολογισμό της Ευρωπαϊκής Ένωσης προηγείται απόφαση χρηματοδότησης που καθορίζει τα ουσιώδη στοιχεία της ενέργειας που συνεπάγεται δαπάνη και εκδίδεται από το όργανο ή από τις αρχές τις οποίες έχει εξουσιοδοτήσει το όργανο.
            
         
               (2)
            
            
               Ο πυρετός Q είναι μια άκρως μεταδοτική ζωονόσος που προκαλείται από τον παθογόνο παράγοντα Coxiella burnetii, ο οποίος υπάρχει συνήθως σε όλες σχεδόν τις χώρες παγκοσμίως. Πολλά οικόσιτα και άγρια ζώα μπορεί να είναι φορείς της νόσου, αλλά τα βοοειδή και τα αιγοπρόβατα αποτελούν τις κύριες δεξαμενές του παθογόνου παράγοντα.
            
         
               (3)
            
            
               Στην ΕΕ δεν υπάρχουν εναρμονισμένοι κανόνες όσον αφορά την κοινοποίηση ή τον έλεγχο του πυρετού Q στα ζώα. Τα μέτρα ελέγχου της νόσου λαμβάνονται συνήθως σε εθνικό ή περιφερειακό επίπεδο ή ακόμη και σε επίπεδο αγροκτήματος.
            
         
               (4)
            
            
               Σύμφωνα με τη γνωμοδότηση της EFSA, της 27ης Απριλίου 2010 (4), οι γενικές επιπτώσεις του πυρετού Q στην υγεία των ανθρώπων και των οικόσιτων μηρυκαστικών στα κράτη μέλη της ΕΕ είναι περιορισμένες. Ωστόσο, σε ορισμένες επιδημιολογικές περιστάσεις και για συγκεκριμένες ομάδες κινδύνου οι επιπτώσεις στη δημόσια υγεία και κατά συνέπεια στην κοινωνία και/ή στην οικονομία μπορεί να είναι σημαντικές.
            
         
               (5)
            
            
               Κατά τα έτη 2008 και 2009 παρατηρήθηκε σημαντική αύξηση κρουσμάτων πυρετού Q σε ανθρώπους στις Κάτω Χώρες, με αρκετά μεγάλο αριθμό θανάτων. Οι επιδημιολογικές έρευνες έδειξαν να υπάρχει σύνδεση με τις μεγάλες εκμεταλλεύσεις αιγών γαλακτοπαραγωγής της περιοχής, όπου αυτό το συγκεκριμένο είδος παραγωγής γάλακτος αναπτύχθηκε ραγδαία κατά την τελευταία δεκαετία. Ωστόσο, η EFSA στην προαναφερθείσα γνωμοδότησή της τόνισε ότι οι ακριβείς αιτίες για την εμφάνιση των κλινικών προβλημάτων στον ζωικό πληθυσμό το 2005 και την αύξηση των κρουσμάτων στους ανθρώπους το 2007 δεν έχουν ακόμη διευκρινιστεί.
            
         
               (6)
            
            
               Στις 24 Μαρτίου 2010, το ολλανδικό υπουργείο Γεωργίας, Φυσικών Πόρων και Ποιότητας των Τροφίμων υπέβαλε αίτηση συγχρηματοδότησης, στο πλαίσιο της απόφασης 2009/470/ΕΚ, των τεχνικών και επιστημονικών μελετών σχετικά με τη δυναμική της νόσου και την αποτελεσματικότητα των πιθανών μέτρων ελέγχου που είναι δυνατόν να εφαρμοστούν στα οικόσιτα μηρυκαστικά, όπως είναι ο εμβολιασμός των αιγών.
            
         
               (7)
            
            
               Οι μελέτες για τις οποίες οι Κάτω Χώρες έχουν ζητήσει συγχρηματοδότηση θα εξετάσουν μεταξύ άλλων και τα ακόλουθα θέματα: i) χαρακτηρισμός των διαφόρων γονοτύπων του παθογόνου παράγοντα Coxiella burnetii που υπάρχουν σε διάφορα είδη ζώων στις Κάτω Χώρες και οι διαφορές τους όσον αφορά τη λοιμοτοξικότητα, εάν υπάρχουν· ii) παθογονικότητα του παράγοντα Coxiella burnetii στις κυοφορούσες και μη κυοφορούσες αίγες· iii) επιβίωση του παθογόνου παράγοντα Coxiella burnetii στην κοπριά· και iv) κατάλληλα μέσα απολύμανσης.
            
         
               (8)
            
            
               Σύμφωνα με το άρθρο 22 της απόφασης 2009/470/ΕΚ, η Ένωση μπορεί να αναλαμβάνει ή να ενισχύει τα κράτη μέλη ή διεθνείς οργανώσεις με σκοπό την ανάληψη των τεχνικών και επιστημονικών ενεργειών που είναι αναγκαίες για την ανάπτυξη της ενωσιακής κτηνιατρικής νομοθεσίας και για την ανάπτυξη επιμόρφωσης ή κατάρτισης σε κτηνιατρικά θέματα.
            
         
               (9)
            
            
               Πρέπει να χορηγηθεί χρηματοοικονομική συνδρομή στις Κάτω Χώρες για τις μελέτες σχετικά με τον πυρετό Q, καθώς από τα αποτελέσματα των μελετών αυτών ενδέχεται να προκύψουν νέα διαφωτιστικά στοιχεία τα οποία θα συμβάλουν στη μελλοντική εξέλιξη της ενωσιακής κτηνιατρικής νομοθεσίας, ιδίως όσον αφορά την έγκριση εναρμονισμένων κανόνων για την παρακολούθηση και την υποβολή εκθέσεων σχετικά με την εν λόγω νόσο.
            
         
               (10)
            
            
               Σύμφωνα με τον κανονισμό (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (5), οι κτηνιατρικές ενέργειες χρηματοδοτούνται στο πλαίσιο του Ευρωπαϊκού Γεωργικού Ταμείου Εγγυήσεων. Για σκοπούς δημοσιονομικού ελέγχου, πρέπει να εφαρμόζονται τα άρθρα 9, 36 και 37 του εν λόγω κανονισμού.
            
         
               (11)
            
            
               Η καταβολή της χρηματοοικονομικής συνδρομής υπόκειται στον όρο ότι οι προβλεπόμενες μελέτες έχουν όντως πραγματοποιηθεί και ότι οι αρχές παρέχουν όλα τα αναγκαία στοιχεία στην Επιτροπή.
            
         
               (12)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η Ένωση χορηγεί στις Κάτω Χώρες χρηματοοικονομική συνδρομή για τις μελέτες της χώρας σχετικά με τον πυρετό Q, όπως συνοψίζεται στο παράρτημα. Η παρούσα απόφαση αποτελεί απόφαση χρηματοδότησης κατά την έννοια του άρθρου 75 του δημοσιονομικού κανονισμού.
   2.   Πρέπει να πληρούνται οι ακόλουθες προϋποθέσεις:
   
               α)
            
            
               τα αποτελέσματα των μελετών πρέπει να διατίθενται στην Επιτροπή και σε όλα τα κράτη μέλη και υποβάλλονται στη μόνιμη επιτροπή για την τροφική αλυσίδα και την υγεία των ζώων·
            
         
               β)
            
            
               οι Κάτω Χώρες πρέπει να διαβιβάσουν τελική τεχνική και χρηματοοικονομική έκθεση στην Επιτροπή έως τις 31 Μαρτίου 2012 το αργότερο· η χρηματοοικονομική έκθεση συνοδεύεται από δικαιολογητικά έγγραφα τα οποία αποδεικνύουν το κόστος με το οποίο επιβαρύνθηκε η χώρα και τα αποτελέσματα που επιτεύχθησαν.
            
         Άρθρο 2
   1.   Το ανώτατο ποσό συνδρομής που εγκρίνεται με την παρούσα απόφαση για το κόστος του έργου που αναφέρεται στο άρθρο 1 παράγραφος 1 ορίζεται σε 500 000 ευρώ και θα χρηματοδοτηθεί από την ακόλουθη γραμμή του γενικού προϋπολογισμού της Ευρωπαϊκής Ένωσης για το 2011:
   
               —
            
            
               γραμμή του προϋπολογισμού 17 04 02 01: 500 000 ευρώ.
            
         2.   Η χρηματοοικονομική συνδρομή της Ένωσης θα καταβληθεί έπειτα από την υποβολή των εκθέσεων και των δικαιολογητικών εγγράφων που αναφέρονται στο άρθρο 1 παράγραφος 2 στοιχείο β).
   Άρθρο 3
   H παρούσα απόφαση απευθύνεται στο Βασίλειο των Κάτω Χωρών.
   
      Βρυξέλλες, 8 Φεβρουαρίου 2011.
      
         
            Για την Επιτροπή
         
         John DALLI
         
            Μέλος της Επιτροπής
         
      
   
   
      (1)  ΕΕ L 155 της 18.6.2009, σ. 30.
   
      (2)  ΕΕ L 248 της 16.9.2002, σ. 1.
   
      (3)  ΕΕ L 357 της 31.12.2002, σ. 1.
   
      (4)  Ομάδα EFSA με θέμα την υγεία και την καλή μεταχείριση των ζώων· επιστημονική γνωμοδότηση για τον πυρετό Q. EFSA Journal 2010· 8(5):1595. [114 σελ.]. doi:10.2903/j.efsa.2010.159.
   
      (5)  ΕΕ L 209 της 11.8.2005, σ. 1.
   
      ΠΑΡΑΡΤΗΜΑ
      
         Περιγραφή των τεχνικών και επιστημονικών μελετών σχετικά με την επιδημιολογία του πυρετού Q και την αποτελεσματικότητα των πιθανών μέτρων ελέγχου που είναι δυνατόν να εφαρμοστούν σε οικόσιτα μηρυκαστικά, που αναφέρονται στο άρθρο 1 παράγραφος 1
      
      
                  Έργο 1
               
               
                  :
               
               
                  «Ο πυρετός Q στις αίγες»: εξετάζει την καλλιέργεια του παθογόνου παράγοντα C. burnetii και τον χαρακτηρισμό των διαφόρων γονοτύπων του C. burnetii που υπάρχουν στις Κάτω Χώρες. Εξετάζει, επίσης, την επιβίωση του παθογόνου παράγοντα C. burnetii στην κοπριά, τις διάφορες οδούς μόλυνσης, την ανάπτυξη ανοσίας, την εξάπλωση του C. burnetii στις κυοφορούσες και μη κυοφορούσες αίγες και γενικές πληροφορίες για την παθογένεια του C. burnetii.
               
            
                  Έργο 2
               
               
                  :
               
               
                  «Αξιολόγηση της λοιμοτοξικότητας των στελεχών του C. burnetii στις αίγες»: εξετάζει το ερώτημα εάν το υπάρχον ολλανδικό στέλεχος στις αίγες είναι λοιμοτοξικότερο από άλλα στελέχη του C. burnetii.
               
            
                  Έργο 3
               
               
                  :
               
               
                  «Παθογένεια του πυρετού Q»: εξετάζει την παθογένεια των μολύνσεων από τον παθογόνο παράγοντα C. burnetii στις αίγες· τον ρόλο της εγκυμοσύνης στην παθογένεια των μολύνσεων από τον C. burnetii· την ανάπτυξη κυτταρικής και χυμικής ανοσίας· τις διαφορές στη λοιμοτοξικότητα των στελεχών του παθογόνου παράγοντα C. brunetii στις αίγες και την προστατευτική ανοσία της φυσικής μόλυνσης. Με βάση τις γνώσεις για την παθογένεια και τη μετάδοση στο εσωτερικό του κοπαδιού, τα αποτελέσματα των διαγνωστικών δοκιμών μπορούν να γίνουν περισσότερο κατανοητά.
               
            
                  Έργο 4
               
               
                  :
               
               
                  «Απογραφή των στελεχών του πυρετού Q σε βοοειδή, πρόβατα, σκύλους και γάτες»: μελετά τη σχέση μεταξύ των ανθρώπων που νοσούν από πυρετό Q και τα ζώα από τα οποία μπορεί να προέρχεται η νόσος. Στόχος του έργου είναι η σύγκριση των στελεχών του πυρετού Q που έχουν βρεθεί σε διάφορα είδη ζώων με τα στελέχη που έχουν βρεθεί σε ανθρώπους ασθενείς. Το στάδιο αυτό είναι σημαντικό για να αποκλειστούν άλλα ζώα εκτός των αιγών γαλακτοπαραγωγής ως πηγή μόλυνσης για τον άνθρωπο.
               
            
                  Έργο 5
               
               
                  :
               
               
                  «Αποτελεσματικότητα του εμβολιασμού»: συγκρίνονται επιτόπιες μελέτες που πραγματοποιήθηκαν στο παρελθόν, ιδίως στη Γαλλία, με νέες επιτόπιες μελέτες στις Κάτω Χώρες με σκοπό να αξιολογηθεί η αποτελεσματικότητα του εμβολιασμού των αιγών για την καταπολέμηση του πυρετού Q.
               
            
                  Έργο 6
               
               
                  :
               
               
                  «Αναζήτηση κατάλληλων μέσων απολύμανσης»: στόχος είναι να προσδιοριστούν τα κατάλληλα απολυμαντικά προϊόντα και να αξιολογηθεί κατά πόσον μπορούν να απολυμανθούν αποτελεσματικά υλικά όπως το ξύλο, το άχυρο, το έδαφος και η κοπριά. Το έργο περιλαμβάνει: i) τον καθορισμό κριτηρίων για τα απολυμαντικά προϊόντα· ii) την αδρανοποίηση του παθογόνου παράγοντα C. burnetii και των σπορίων του C. burnetii σε καθαρά υγρά· iii) την αδρανοποίηση του παθογόνου παράγοντα C. burnetii και των σπορίων του C. burnetii σε σύνθετα υλικά και στην κοπριά· και iv) την αδρανοποίηση του παθογόνου παράγοντα C. burnetii και των σπορίων του C. burnetii σε σύνθετες επιφάνειες.